**Uitările**

*Doina Bezea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O să mă uiţi...

pe cumpăna oglinzii

întinsă-n catafalc

sub ochi de gheaţă,

amar de suflet

plâns de tihna grinzii,

sorbind din roua

iernii fără viaţă.

O să mă uiţi...

pe buzele luminii

ştergând de dor

săruturi reci de îngeri,

suflând stingher

a vară-n spicul pâinii,

curgând a maci

sub paşii ce mi-i sângeri.

O să mă uiţi...

în primăveri de floare

cioplind nectarul

peste linişti coapte,

dezgheţ de patimi

erupând vlăstare,

gemând de frigul

toamnei ce mă zbate.

O să mă uiţi...

în cingătoarea lunii

prin albe nopţi

te-or sfâşia himere,

ţipând de dor

să faci din Cer petunii,

să zbor a floare

prin răniri de stele.

O să mă uiţi...

pe sub tăceri de umbre,

şi-n şoapta mea

ce plânge nicăieri,

te vor zidi

apusurile sumbre,

să simţi durerea

ce-a rămas din ieri!

Autor Doina Bezea